Wat van Rassie se prestasieklousule?Rassie Erasmus – prestasieklousule? (Foto twitter munsterrugby) Die Suid-Afrikaanse Rugbyunie (Saru) het baie meer vrae as antwoorde wanneer ʼn besluit geneem (bekend gemaak word) word oor die toekoms van Allister Coetzee as Springbokafrigter. As dit suiwer oor prestasie gaan, dan kan Coetzee nie oorleef nie, want ʼn wenpersentasie van 44% oor twee seisoene is in enige rugbytaal nie goed genoeg nie. Nie hier nie, nie in Nieu-Seeland nie, nie in Australië nie en ook nie in Engeland nie. As ʼn mens reg tussen die lyne lees, is die besluit reeds geneem om hom af te dank en met Rassie Erasmus te vervang, maar die besluit sal eers vroeg aanstaande jaar bekend gemaak word om seker te maak dat aan al die vereistes van die Arbeidswet voldoen word. Wat kommerwekkend is, is dat daar al hoe meer bespiegel word dat daar nie ʼn prestasieklousule in Coetzee se kontrak is nie. Hy is verlede jaar oorspronklik tot aan die einde van 2019 aangestel en dit was juis die reddingsboei wat hom bo water gehou het nadat die Bokke verlede jaar geploeter het. Die rugbybase het dit vanjaar duidelik gemaak dat hulle ʼn wenpersentasie van 65% vereis, maar staan dit in sy kontrak? As Erasmus die leisels neem, gaan daar ʼn prestasieklousule in sy kontrak wees? Hy is Saru se direkteur van afrigting en soos ek verstaan, in beheer van en belas met rugby op alle vlakke. Onthou gerus dat die Bokke aanstaande jaar in Junie in drie toetse teen Engeland speel, gevolg deur die Rugbykampioenskap en dan weer ʼn Europese toer aan die einde van die jaar. Dis nag! Soos ek Erasmus ken, beplan hy al maande lank uiters noukeurig hoe om Springbokrugby weer ʼn krag te maak. Maar almal weet dat daar dieperliggende probleme is, soos die spelers se basiese vaardighede, die regte spelpatroon, inmenging van buite, spelers wat oorsee speel en nog nie in 30 toetse gespeel het nie, en om die regte afrigtingspan te betrek. Alles dui daarop dat Pieter de Villiers die nuwe skrumafrigter (in Matthew Proudfoot) se plek sal wees, dat Jacques Nienaber na die verdediging sal omsien en dat Franco Smith straks die valbyl as agterlynafrigter sal vryspring. Ek weet ook nie of Erasmus vir Brendan Venter as konsultant sal behou nie. Gaan dié afrigtingspan vir almal aanvaarbaar wees? Hier gaan ons alweer!